สำนักงานพัฒนาพิงคนคร (องค์การมหาชน)

สำนักงานพัฒนาพิงคนคร (องค์การมหาชน) () เป็นองค์การมหาชนภายใต้การกำกับดูแลของนายกรัฐมนตรี ที่จัดตั้งขึ้นตามพระราชกฤษฎีกาจัดตั้งสำนักงานพิงคนคร (องค์การมหาชน) พ.ศ. 2556 ซึ่งประกาศในราชกิจจานุเบกษา เมื่อวันที่ 11 กุมภาพันธ์ พ.ศ. 2556 โดยมีจุดมุ่งหมายในการพัฒนาพื้นที่จังหวัดเชียงใหม่และพื้นที่ที่เชื่อมโยงหรือต่อเนื่องกับเขตพื้นที่จังหวัดเชียงใหม่ เพื่อเพิ่มพูนศักยภาพการเป็นแหล่งท่องเที่ยวกับทั้งเพื่อยกระดับคุณภาพชีวิตและความเป็นอยู่ของประชาชนในพื้นที่ดังกล่าว

 ประวัติ 
สำนักงานพัฒนาพิงคนครจัดตั้งขึ้นจากเจตนารมณ์ที่จะพัฒนาพื้นที่จังหวัดเชียงใหม่และบริเวณที่เกี่ยวเนื่อง ซึ่งมีศักยภาพสูงมีความพร้อมในด้านต่างๆ โดยคณะรัฐมนตรียิ่งลักษณ์ ชินวัตร มีมติเห็นชอบให้จัดตั้งหน่วยงานรูปแบบพิเศษขึ้นมาเพื่อบริหารจัดการเชียงใหม่ไนท์ซาฟารี และศูนย์ประชุมและแสดงสินค้านานาชาติเชียงใหม่

11 กุมภาพันธ์ พ.ศ. 2556 มีพระราชกฤษฎีกาจัดตั้งสำนักงานพัฒนาพิงคนคร (องค์การมหาชน) คณะรัฐมนตรีมอบหมายให้ ปลอดประสพ สุรัสวดี รองนายกรัฐมนตรี เป็นผู้กำกับดูแลหน่วยงานครม.มอบ"ปลอดประสพ"ดูแลสำนักงานพัฒนาพิงคนคร และมีการแต่งตั้งนายศราวุฒิ ศรีศกุน ผู้จัดการพื้นที่พิเศษเชียงใหม่ไนท์ซาฟารี เป็นผู้ปฏิบัติหน้าที่เป็นผู้อำนวยการสำนักงานพัฒนาพิงคนคร

ในสามปีแรกตั้งแต่จัดตั้ง พิงคนครได้รับงบประมาณรวมเป็นวงเงินกว่าสองพันล้านบาทเพื่อพัฒนาโครงการในพื้นที่จังหวัดเชียงใหม่ ถึงแม้ได้รับงบประมาณสูงในช่วงปีแรก กลับไม่มีผลงานที่จับต้องได้แม้แต่โครงการเดียว มีการตั้งงบประมาณศึกษาโครงการใหม่มากมายแต่ท้ายที่สุดก็ไม่เกิดขึ้นจริง มีความพยายามสรรหาผู้อำนวยการถึงเจ็ดครั้งแต่ล้มเหลวทุกครั้งเนื่องจากถูกขัดขวางโดยผู้มีอำนาจเดิม ส่งผลให้พิงคนครถูกปรับลดงบประมาณตามลำดับ 

ภายหลังการรัฐประหารในปี 2557 พิงคนครถูกตรวจสอบและนำไปสู่การเปลี่ยนผู้บริหารคนใหม่ ท้ายที่สุดมีพระราชกฤษฎีกาให้ยุบสำนักงานเมื่อปี 2562  แต่ยังคงให้พิงคนครเปิดดำเนินการต่อไปจนกว่ากระบวนการถ่ายโอนภาระหน้าที่ทั้งหมดจะแล้วเสร็จ อีกด้านหนึ่ง อดีตผู้บริหารพิงคนครก็ถูกชี้มูลความผิดทางอาญาและถูกดำเนินคดี

ในวันที่ 1 ตุลาคม พ.ศ. 2561 ส่วนงานศูนย์ประชุมฯถูกส่งมอบพื้นที่ให้แก่กรมธนารักษ์ ส่งผลให้หลังจากวันดังกล่าว พิงคนครมีสถานที่ภายใต้ความรับผิดชอบเพียงแห่งเดียวคือเชียงใหม่ไนท์ซาฟารี ในช่วงนี้ มีแนวคิดที่จะโอนเชียงใหม่ไนท์ซาฟารีให้แก่องค์การสวนสัตว์แห่งประเทศไทย ต่อมามีความเห็นว่าเชียงใหม่ไนท์ซาฟารีและองค์การสวนสัตว์มีระบบการบริหารที่แตกต่างกัน และมีการทบทวนนโนบาย ท้ายที่สุด คณะรัฐมนตรีมีมติให้พิจารณาจัดตั้งเชียงใหม่ไนท์ซาฟารีขึ้นเป็นองค์การมหาชน

ต่อมาในวันที่ 9 กันยายน พ.ศ. 2568 ราชกิจจานุเบกษาได้เผยแพร่ พระราชกฤษฎีกาจัดตั้งองค์การบริหารไนท์ซาฟารี (องค์การมหาชน) พ.ศ. 2568 ซึ่งมีผลใช้บังคับในวันถัดมาคือวันที่ 10 กันยายน พ.ศ. 2568 ส่งผลให้สำนักงานพัฒนาพิงคนคร (องค์การมหาชน) ถูกยุบเลิกตามพระราชกฤษฎีกายุบเลิกสำนักงานพัฒนาพิงคนคร (องค์การมหาชน) พ.ศ. 2562 โดยให้โอนกิจการ ทรัพย์สิน สิทธิ หนี้ ภาระผูกพัน งบประมาณ และรายได้ของสำนักงานพัฒนาพิงคนครไปเป็นขององค์การบริหารไนท์ซาฟารี (องค์การมหาชน)

 ประธานกรรมการ 
 อุดม พัวสกุล (1 ตุลาคม 2556 - 1 เมษายน 2558)
 สุริยะ ประสาทบัณฑิตย์ โดยตำแหน่งผู้ว่าราชการจังหวัดเชียงใหม่ (1 เมษายน 2558 - 30 กันยายน 2558)
 ปวิณ ชำนิประศาสน์ โดยตำแหน่งผู้ว่าราชการจังหวัดเชียงใหม่ (1 ตุลาคม 2558 - 12 มีนาคม 2561)
 กอบกาญจน์ วัฒนวรางกูร (13 มีนาคม 2561 - 30 มีนาคม 2563)
 ณอคุณ สิทธิพงศ์ (31 มีนาคม 2563 - 23 พฤษภาคม 2565)
 พลเอกโกศล ประทุมชาติ (24 พฤษภาคม 2565 - 10 กันยายน 2568)

 หน่วยงานในการดูแล 
 เชียงใหม่ไนท์ซาฟารี รับโอนมาจากองค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) ต่อมาถูกโอนไปให้แก่องค์การบริหารไนท์ซาฟารี (องค์การมหาชน) ตั้งแต่ 10 กันยายน พ.ศ. 2568
 ศูนย์ประชุมและแสดงสินค้านานาชาติเชียงใหม่ รับโอนมาจากสำนักงานปลัดกระทรวงการท่องเที่ยวและกีฬา ต่อมาได้ส่งมอบพื้นที่ให้อยู่การบริหารของบริษัท ธนารักษ์พัฒนาสินทรัพย์ จำกัด ตั้งแต่ 1 ตุลาคม พ.ศ. 2561 และโอนให้แก่กรมธนารักษ์ในวันที่ 7 สิงหาคม พ.ศ. 2563สำนักงานพัฒนาพิงคนคร. รายงานประจำปี 2564 

 หมายเหตุ 

 อ้างอิง 

 แหล่งข้อมูลอื่น 
 เว็บไซต์อย่างเป็นทางการ

หมวดหมู่:สำนักนายกรัฐมนตรี
หมวดหมู่:องค์การมหาชน
หมวดหมู่:องค์การที่ก่อตั้งในปี พ.ศ. 2556
หมวดหมู่:ก่อตั้งในประเทศไทยในปี พ.ศ. 2556
หมวดหมู่:หน่วยงานของรัฐบาลไทยในจังหวัดเชียงใหม่
หมวดหมู่:องค์การที่ยุบเลิกในปี พ.ศ. 2568
หมวดหมู่:สิ้นสุดในประเทศไทยในปี พ.ศ. 2568